**ΕΞΑΙΡΕΤΙΚΑ ΕΠΕΙΓΟΝ** Πληροφορίες: Χριστίνα Σαμαρά

**Αθήνα: 09.04.2015**

**Αρ.Πρωτ.: 837**

**Προς: κ. Κ. Σαββαΐδου, Γενική Γραμματέα Δημοσίων Εσόδων υπουργείου Οικονομικών**

ΚΟΙΝ: «Πίνακας Αποδεκτών»

**Θέμα: «Παρέμβαση για την άμεση έκδοση των εκκαθαριστικών της εφορίας έτους 2014 στα άτομα με αναπηρία, με χρόνιες παθήσεις και στους γονείς που προστατεύουν άτομα με αναπηρία»**

*Κυρία Γενική,*

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο διά του Ν.2430/96 Κοινωνικό Εταίρο της Ελληνικής Πολιτείας σε ζητήματα αναπηρίας και ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum) που αγωνίζεται για την προάσπιση των δικαιωμάτων των ατόμων με αναπηρία.

Με το παρόν απευθυνόμαστε σε εσάς και ζητάμε την άμεση παρέμβασή σας για την επίλυση των προβλημάτων που έχει δημιουργήσει στα άτομα με αναπηρία και τις οικογένειές τους η καθυστέρηση της εκκαθάρισης των δηλώσεων φορολογίας εισοδήματος, έτους 2014.

Η Συνομοσπονδία έχει γίνει αποδέκτης παραπόνων από άτομα με αναπηρία, οι οποίοι λόγω της καθυστέρησης της έκδοσης των εκκαθαριστικών σημειωμάτων τους δεν μπορούν να κάνουν χρήση των παροχών που δικαιούνται, όπως για παράδειγμα, έγκριση για συμμετοχή στο κοινωνικό τιμολόγιο της ΔΕΗ, καταβολή επιδόματος πετρελαίου κ.α.

*Κυρία Γενική,*

Μετά από 6 και πλέον χρόνια εντεινόμενης οικονομικής κρίσης, τα άτομα με αναπηρία και οι οικογένειές τους έχουν βιώσει σε πολλαπλάσιο βαθμό τη φτώχεια και τον κοινωνικό αποκλεισμό επειδή επιβαρύνονται με πρόσθετα έξοδα για την αντιμετώπιση των αναγκών της αναπηρίας τους. Ακόμη όμως και τις ελάχιστες ευνοϊκές ρυθμίσεις που έχει θεσπίσει η πολιτεία προς όφελός τους ως ανακούφιση από τις συνέπειες της οικονομικής κρίσης, δεν μπορούν να γίνουν αποδέκτες αυτών των παροχών, λόγω της καθυστέρησης στις εκκαθαρίσεις των δηλώσεων φορολογίας εισοδήματός τους.

Βάσει των ανωτέρω ζητάμε την προσωπική σας παρέμβαση για την έκδοση των εκκαθαριστικών σημειωμάτων των ατόμων με αναπηρία, με χρόνιες παθήσεις και των οικογενειών αυτών, έτους 2014 κατά προτεραιότητα, προκειμένου να διευκολυνθούν στην καταβολή των παροχών που δικαιούνται.

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**

**Πίνακας Αποδεκτών:**

* Γραφείο Πρωθυπουργού της χώρας, κ. Αλ. Τσίπρα
* Γραφείο Υπουργού Επικρατείας, κ. Αλ. Φλαμπουράκη
* Γραφείο Υπουργού Επικρατείας, κ. Ν. Παππά
* Γραφείο Υπουργού Οικονομικών, κ. Γ. Βαρουφάκη
* Γραφείο Αναπληρώτριας Υπουργού Οικονομικών, κ. Ν. Βαλαβάνη
* Γραφείο Γεν. Γραμματέα Πληροφοριακών Συστημάτων και Διοικητικής Υποστήριξης, κ. Μ. Χατζηθεοδώρου
* Φορείς - Μέλη Ε.Σ.ΑμεΑ.